मुज़फ़्फ़रनगर के वरिष्ठ पुलिस अधीक्षक हरिनारायण सिंह ने बीबीसी से बातचीत में तीन लोगों की मौत की पुष्टि की है.समाचार एजेंसी पीटीआई के अनुसार मुज़फ़्फ़रनगर के डीएम कौशल राज ने बताया है कि घटना के संबंध में आठ लोगों को गिरफ्तार किया गया है.हालांकि इस घटना के सांप्रदायिक होने की बात स्पष्ट नहीं हो सकी है.कुछ रिपोर्टों के अनुसार ये सांप्रदायिक हिंसा का नतीजा है, जबकि मुज़फ़्फ़रनगर के वरिष्ठ पुलिस अधीक्षक ने बीबीसी से बातचीत में कहा कि ये मौतें आपसी झगड़े में हुई हैं और मरने वाले तीनों व्यक्ति अल्पसंख्यक समुदाय से हैं.एसएसपी हरिनारायण सिंह ने बताया कि ये मुहम्मदपुर रायसेन और हुसैनपुर गांव की घटना है जहां आपसी झगड़े में तीन लोगों की मौत हुई.पीटीआई के अनुसार, घटना के बाद इलाके में पुलिसकर्मियों की संख्या बढ़ा दी गई है और कई बड़े अधिकारी इलाके में गश्त लगा रहा है.पिछले महीने मुज़फ़्फ़रनगर में सांप्रदायिक हिंसा हुई थी जिसमें 60 से ज़्यादा लोग मारे गए थे. उस हिंसा से पीड़ित लगभग 50 हज़ार लोग अब भी राहत शिविरों में गुज़र बसर कर रहे हैं.जिस क्षेत्र में ताज़ा हिंसा हुई है वो पिछले महीने हुई सांप्रदायिक हिंसा से सबसे ज्यादा प्रभावित था.उत्तर प्रदेश के मुज़फ़्फ़रनगर ज़िले में हिंदू-मुस्लिम दंगों से राज्य के अन्य इलाक़ों में भी तनाव पैदा हो गया था.मुख्यमंत्री अखिलेश यादव पर हिंसा और तनाव को रोकने में नाकाम रहने का आरोप लगाया गया था और उनकी सरकार को भी बर्ख़ास्त करने की मांग की गई थी.इस घटना ने काफ़ी तूल पकड़ लिया था और इसकी वजह से राज्य सरकार की काफ़ी किरकिरी हुई थी. घटना के लिए ज़िम्मेदार कुछ विधायकों समेत कई लोगों को गिरफ्तार भी किया गया.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



क्लिक करें फ़ेसबुक और 



ट्विटर पर भी फ़ॉलो कर सकते हैं.)